Ljubica Stanisavljević IV/6-1

Železnička tehnička škola, Beograd

IME JE MOJE

Volim da čitam knjige. U svom odeljenju izdvajam se po tome. Zovem se Ljubica, i volim svoje ime. Imam braon oči, smeđu kosu, gustu i dugu. Imam sestru bliznakinju, zove se Milica. Na prvi pogled vrlo smo slične, ali ona je ona, a ja sam ja. Mislim da je ime važno za svakog čoveka, ono je deo njegove ličnosti, kao što je to njegov izgled, njegove osobine, ili njegovo dostojanstvo. Svaka osoba ima pravo da bude poštovana i uvažavana. Ne mogu da zamislim da mi neko oduzme moje ime. Kao da bi mi uzeo sve.

Eli Vizel je pisao: „*Tri logoraša nam, pomoću igle, istetoviraše brojeve. Postadoh A-7713. Od sada više nisam imao drugo ime.* A Primo Levi kaže: *„Moje ime je 174 517; krstili su nas, dok god budemo živi nosićemo istetoviran beleg na levoj ruci.“* Kakav to čovek moraš biti da ljudima uzmeš njihovo ime, da ih imenuješ brojem? Mislim da to i nije čovek, čovek ne može biti toliko okrutan. Onda se vratim u realnost i kažem sebi - to se dogodilo – to je bilo - i postojalo je. To je tako surovo i okrutno. I pokušam da zamislim kako bih se ja osećala da mi neko oduzme ime. Tada shvatim da bi taj neko time uzeo mene celu, ne samo ime, već i dostojanstvo. A to su oni zapravo i hteli. Zastrašujuća je pomisao da ti neko najpre uzme ime i dostojanstvo, a zatim sve, sve drugo, i život. Još je strašnije što to nisu uradili jednom čoveku, nego milonima ljudi. Sve žrtve su ljudi. Da li je moguće da su oni postali žrtve zbog svoje religije ili svoje nacionalosti? Da li je to važno? Smatram da nije. Prvo si čovek pa sve ostalo. Nijedan čovek nije zaslužio da bude žrtva Holokausta.

Knjige Eli Vizela i Prima Levija nas podsećaju da se to dogodilo. Aušvic je nacistički logor u Poljskoj. Sastojao se od tri kompleksa: Aušvic I, Aušvic II Birkenau i Aušvic III Monovic, u okviru koga su postojala 42 logora satelita. Jedan od njih se zvao „Buna“. U tom logoru su bili zatočeni Eli Vizel i Primo Levi. Posle oslobođenja, napisali su knjige o životu za vreme Holokausta.

I, kakvo je to ime „Aušvic“? Samo to ime zvuči oštro, opasno, kao smrt. To je nacističko ime. I gradovima su oduzeli imena. To je nacističko ime za mali poljski grad Osvjećim. Taj gradić i danas postoji, na pedesetak kilometara od Krakova. Gledam fotografije, toliko je lep, da se nikako ne može povezati sa najozloglašenijim logorom smrti, sa simbolom Holokausta.

Ove godine se navršava sedamdeset pet godina od završetka Drugog svetskog rata. Sedamdeset pet godina od stradanja. Život posle Holokausta ne može biti isti. Ni za ljude koji su preživeli Holokaust, a ni za nas mlade koji učimo o njemu. Svet to ne sme nikad zaboraviti. Svet mora znati šta se dogodilo.